b'\n_START_ARTICLE_\nHikipaja\n_START_PARAGRAPH_\nHikipaja (engl. sweatshop) on ty\xc3\xb6ymp\xc3\xa4rist\xc3\xb6, jota l\xc3\xa4nsimaissa pidet\xc3\xa4\xc3\xa4n ty\xc3\xb6oloiltaan tai ty\xc3\xb6ehdoiltaan huonona. Joissakin tapauksissa ty\xc3\xb6 on vaarallista tai ty\xc3\xb6ntekij\xc3\xa4t eiv\xc3\xa4t voi vaikuttaa ty\xc3\xb6oloihinsa. Joissakin hikipajoissa ty\xc3\xb6skennell\xc3\xa4\xc3\xa4n ilman suojausta vaarallisilla laitteilla ja materiaaleilla \xc3\xa4\xc3\xa4rimm\xc3\xa4isiss\xc3\xa4 l\xc3\xa4mp\xc3\xb6tiloissa ty\xc3\xb6nantajan v\xc3\xa4\xc3\xa4rink\xc3\xa4yt\xc3\xb6sten kohteena. Monet hikipajaty\xc3\xb6l\xc3\xa4iset tekev\xc3\xa4t pitki\xc3\xa4 p\xc3\xa4ivi\xc3\xa4 pienell\xc3\xa4 palkalla ilman ylity\xc3\xb6korvausta tai alle minimipalkan. Hikipajoissa lapsity\xc3\xb6 on yleist\xc3\xa4._NEWLINE_Monien taloustieteilij\xc3\xb6iden mukaan hikipajojen kielt\xc3\xa4minen tai rajoittaminen ajaa ty\xc3\xb6l\xc3\xa4iset viel\xc3\xa4kin huonompiin ty\xc3\xb6oloihin ja matalampiin palkkoihin, vie lapsity\xc3\xb6voiman katuammatteihin kuten prostituutioon ja est\xc3\xa4\xc3\xa4 kehitysmaita vaurastumasta niin, ett\xc3\xa4 tulevaisuudessa olisi tarjolla parempia ty\xc3\xb6paikkoja.\n_START_SECTION_\nHikipajojen kritiikki\xc3\xa4\n_START_PARAGRAPH_\nVuonna 2000 Naomi Klein toi esiin hikipajat  globalisaatiokriittisess\xc3\xa4 teoksessaan No Logo. Kirja s\xc3\xa4ttii br\xc3\xa4ndipainotteista kulutuskulttuuria kuvaamalla suuryritysten toimintaa. N\xc3\xa4m\xc3\xa4 yritykset ovat my\xc3\xb6s yleens\xc3\xa4 syyllistyneet ty\xc3\xb6ntekij\xc3\xb6iden riistoon hikipajoissaan maailman k\xc3\xb6yhimmiss\xc3\xa4 maissa tavoitteenaan aina suuremmat tuotot, Klein kirjoittaa. H\xc3\xa4n arvosteli Nike-yhti\xc3\xb6t\xc3\xa4 kirjassaan niin paljon, ett\xc3\xa4 siit\xc3\xa4 tuli yksi ensimm\xc3\xa4isist\xc3\xa4 julkaisuista, joka sai vastauksen suoraan itse yhti\xc3\xb6lt\xc3\xa4._NEWLINE_Ammattiyhdistysliikkeen ja kansalaisj\xc3\xa4rjest\xc3\xb6jen PlayFair2008-kampanjaverkoston mukaan tilanteen parantumisesta huolimatta hikipajojen ty\xc3\xb6ntekij\xc3\xb6ill\xc3\xa4 ei edelleenk\xc3\xa4\xc3\xa4n ole vapaata j\xc3\xa4rjest\xc3\xa4ytymis- ja neuvotteluoikeutta, heid\xc3\xa4n palkkansa ei riit\xc3\xa4 el\xc3\xa4miseen, p\xc3\xa4tk\xc3\xa4ty\xc3\xb6t ovat yleistyneet ja tehtaat saatetaan sulkea yll\xc3\xa4tt\xc3\xa4en.\n_START_SECTION_\nHikipajojen historia\n_START_PARAGRAPH_\nVaikka monet ty\xc3\xb6paikat ovat olleet ahtaita, vaarallisia, matalapalkkaisia ja ilman ty\xc3\xb6suhdeturvaa, kaikki ty\xc3\xb6paikat eiv\xc3\xa4t kuitenkaan alun perin olleet hikipajoja. Hikipajat saivat alkunsa 1830\xe2\x80\x931850 -luvuilla verkatehtaissa, joissa aliurakoitsijaa kutsuttiin hiostajaksi. Hiostusj\xc3\xa4rjestelm\xc3\xa4ksi kutsuttiin aliurakointia, jossa palkkaus m\xc3\xa4\xc3\xa4r\xc3\xa4ytyi tuotetun tavaram\xc3\xa4\xc3\xa4r\xc3\xa4n mukaan.  Termi\xc3\xa4 k\xc3\xa4yttiv\xc3\xa4t j\xc3\xa4rjestelm\xc3\xa4n kriitikot kuten Charles Kingsley. Aliurakoitsija saattoi palkata toisen aliurakoitsijan pienemm\xc3\xa4ll\xc3\xa4 palkalla, jolloin itse ty\xc3\xb6n tekij\xc3\xa4lle maksettava palkka j\xc3\xa4i lopulta mit\xc3\xa4tt\xc3\xb6m\xc3\xa4n pieneksi. Niinp\xc3\xa4 lopullisen ty\xc3\xb6n tekij\xc3\xa4ksi j\xc3\xa4iv\xc3\xa4t h\xc3\xa4t\xc3\xa4\xc3\xa4 k\xc3\xa4rsiv\xc3\xa4t naiset ja lapset "n\xc3\xa4lk\xc3\xa4palkalla". Ty\xc3\xb6turvallisuus oli olematonta. Vammautuneet tai sairaat ty\xc3\xb6ntekij\xc3\xa4t korvattiin pian toisilla._NEWLINE_1800-luvun lopulla hikipajat houkuttelivat maaseudun k\xc3\xb6yh\xc3\xa4list\xc3\xb6\xc3\xa4 ja siirtolaisia kaupunkeihin. N\xc3\xa4in kasvoivat Lontoon East London ja New Yorkin Lower East Side verkatehdasalueet. Hikipajat her\xc3\xa4ttiv\xc3\xa4t vastustusta, ja ammattiyhdistysv\xc3\xa4ki kutsui niit\xc3\xa4 ahtaiksi, huonosti ilmastoiduiksi, palovaarallisiksi ja tauteja levitt\xc3\xa4vi\xc3\xa4 rottia viliseviksi loukoiksi. Vuonna 1910 perustettiin International Ladies\' Garment Workers\' Union ty\xc3\xb6olosuhteiden parantamiseksi._NEWLINE_Verkatehtaiden hikipajoista saivat alkunsa niin ammattiyhdistysliike kuin ty\xc3\xb6turvallisuuslaki ja ty\xc3\xb6lains\xc3\xa4\xc3\xa4d\xc3\xa4nt\xc3\xb6. Hikipaja alkoi sanomalehdist\xc3\xb6ss\xc3\xa4 tarkoittaa ty\xc3\xb6paikkaa, jonka olosuhteet olivat ala-arvoiset. Etenkin Jacob Riisin valokuvat teoksessa How the Other Half Lives ja Upton Sinclairin kirja The Jungle (suom. \'Viidakko\') nostivat  Hikipajojen olosuhteet suuren yleis\xc3\xb6n ja poliitikkojen tietoisuuteen._NEWLINE_Lopullisen kolauksen hikipajojen huonoon maineen yleis\xc3\xb6n silmiss\xc3\xa4 aiheutti verkatehtaiden tulipalo New Yorkissa 1911. Vaikka talouskasvusta seurannut ty\xc3\xb6ntekij\xc3\xa4n parempi tuottavuus ja neuvotteluasema, tai toisaalta v\xc3\xa4himm\xc3\xa4ispalkka, ty\xc3\xb6lains\xc3\xa4\xc3\xa4d\xc3\xa4nt\xc3\xb6, paloturvallisuus ja oikeuslaitos h\xc3\xa4vittiv\xc3\xa4t hikipajat l\xc3\xa4nsimaista, ne eiv\xc3\xa4t kuitenkaan kokonaan kadonneet. Nyky\xc3\xa4\xc3\xa4n hikipajat yhdistet\xc3\xa4\xc3\xa4n kolmannen maailman tehdasty\xc3\xb6h\xc3\xb6n._NEWLINE_Yhdysvaltain hallitus (Government Accountability Office) totesi raportissaan vuodelta 1994, ett\xc3\xa4 maassa on tuhansia  hikipajoja. Hikipaja tarkoitti raportissa "ty\xc3\xb6nantajaa, joka rikkoo useampaa kuin yht\xc3\xa4 ty\xc3\xb6lakia koskien minimipalkkaa, ty\xc3\xb6aikaa, lapsity\xc3\xb6t\xc3\xa4, ty\xc3\xb6turvallisuutta, ty\xc3\xb6terveytt\xc3\xa4, tukia tai yrityksen rekister\xc3\xb6inti\xc3\xa4. Useimmat teollisuusyritykset kehitysmaissa ovat t\xc3\xa4m\xc3\xa4n m\xc3\xa4\xc3\xa4ritelm\xc3\xa4n mukaisesti kuin hikipajoja._NEWLINE_Hikipajoihin liittyy usein my\xc3\xb6s ihmiskauppa, kun ty\xc3\xb6l\xc3\xa4isi\xc3\xa4 huijataan v\xc3\xa4\xc3\xa4rin lupauksin tai velkasitein. Laittomia siirtolaisia, kouluttamattomia k\xc3\xb6yhi\xc3\xa4 ja lapsity\xc3\xb6voimaa on helppo painostaa ja uhkailla viranomaisilla. Koska ymp\xc3\xa4rist\xc3\xb6- ja ty\xc3\xb6suojelulains\xc3\xa4\xc3\xa4d\xc3\xa4nt\xc3\xb6 on puutteellista, ty\xc3\xb6tapaturmat ovat yleisempi\xc3\xa4 kuin l\xc3\xa4nness\xc3\xa4. Joskus jopa vankilat naamioidaan hikipajoiksi._NEWLINE_Hikipajojen ongelmia on vaikea korjata. Kehitysmaat kuten Intia, Kiina, Vietnam, Bangladesh ja Honduras houkuttelevat tuotantoa l\xc3\xa4nnest\xc3\xa4 hikipajoihinsa. Prosessi, jossa tuotanto siirtyy l\xc3\xa4nsimaista kehitysmaihin on nimelt\xc3\xa4\xc3\xa4n maapalloistuminen, mutta sit\xc3\xa4 kutsutaan my\xc3\xb6s neoliberalismiksi, johon kuuluu vapaa markkinatalous. Toisaalta kehitysmaissa l\xc3\xa4nnest\xc3\xa4 tulleet "hikipajat" ovat parannus verrattuna keskim\xc3\xa4\xc3\xa4r\xc3\xa4isiin aiempiin ty\xc3\xb6paikkoihin sek\xc3\xa4 ty\xc3\xb6oloiltaan ett\xc3\xa4 palkkatasoltaan\n_START_SECTION_\nElintasokuilu kasvaa\n_START_PARAGRAPH_\nTulokuilu maailman rikkaimpien ja k\xc3\xb6yhempien maiden v\xc3\xa4lill\xc3\xa4 kasvaa. Suhde rikkaimman ja k\xc3\xb6yhimm\xc3\xa4n viidenneksen v\xc3\xa4lill\xc3\xa4 oli 74:1 vuonna 1997, 60:1 vuonna 1990 ja 30:1 vuonna 1960. 1820 se oli 3:1, 1870 7:1 ja 1930 11:1  Kuten oheinen kuvaaja osoittaa, se johtuu k\xc3\xb6yhyyden lis\xc3\xa4\xc3\xa4ntymisest\xc3\xa4 hikipajattomissa kehitysmaissa, kun taas hikipajamaissa k\xc3\xb6yhien m\xc3\xa4\xc3\xa4r\xc3\xa4 on v\xc3\xa4hentynyt huomattavasti.'